Bonsmara: Hartebeestloop Stud - Terugblik op 2015 met Dankbaarheid
You are here: Terugblik op 2015 met Dankbaarheid Login
Oor droogte en warmte kan ons almal saam gesels, want dit raak 'n ieder en elke een. Die hele 2015 en vroeg in 2016 sal verseker onthou word as moeilike en droë jare op Hartebeestloop.
Ons het alle moontlike ou planne probeer in die tyd en ook 'n paar nuwes gemaak, om ten minste nog op die voete aan die anderkant uit te kom!
ONS KYK TERUG EN REFLEKTEER
Dis lekker om terug te kyk om te sien wat het gewerk (en wat nie) en dit dan te gebruik om beplanning te kan doen vir die volgende jaar en vorentoe. Ek lys in 'n neutedop van my meer positiewe denke van die afgelope jaar op Hartebeestloop:
Die waarde van Bonsmara en Bonsmara kruisings om vroeg op die veld af te rond het baie gehelp tydens die druk bemarkingfase en die pryse was goed.
Hartebeestloop is aangewys as Meatco Produsent van die Maand vir Februarie 2015.
Die 2015 Produksieveiling en Boeredag het uitstekend verloop en dankie aan almal vir die goeie ondersteuning.
Ek het baie Hartebeestloop nageslag regoor Namibië gesien die afgelope tyd, en weereens die waarde van aangepaste beeste besef. Ek is oortuig dat ons die regte tipe en aangepaste beeste teel.
Die Landbounavorsingsraad (LNR) het weereens erkenning aan die kudde gegee deur dit aan te wys as die 2015 Kudde van die Jaar Wenner vir Namibië Suid.
Die wild kry ook swaar met die droogte. Gedurende 2015 het ons meer aandag gegee aan jagbesigheid en vir 2016 is die jagseisoen op Hartebeestloop amper volgeboek! Ons volstaan by die beleid om nie die eksotiese wildspesies te voer nie. Daar moet 'n premie kom vir veldaangepaste eksotiese wild – ek weet dit klink vreemd – maar ek glo dit is nie wensdenkery nie!
Presisieboerdery op sy beste is wat ons doen met die akkerbou. Verkope van alle mielies, hawer en lusern het die 2015 begroting net-net laat klop. Akkerbou is ook 'n leerskool om dit sag te stel, maar besoek gerus hierdie skakel om die mielieland te sien soos dit tans daar uitsien – ons voel trots!